Papersnake/gushiwen huggingface dataset:
山亭三首
李石（宋代）

人谁怜老子，我自类痴儿。
爱草留荒径，疏泉入小池。
春风随处是，晴日与花宜。
好客能相贷，携锄出短篱。
君贵用前韵来谢又次韵答之
陈著（宋代）

青鞋踏过剡山长，黄菊初香替紫阳。
情话绸缪无世变，意吟潇洒似秋光。
别来杏苑惊三载，问及花崖梦一场。
我亦风前霜后叶，饶君青发擅春芳。
读留题张许双庙诗
曾伋（宋代）

篇卷留题尽昔贤，读之英气凛然寒。
时人不晓尊崇意，都与丛祠一例看。
和范景仁王景彝殿中杂题三十八首并次韵其一
梅尧臣（宋代）

宫殿深沉处，莺花烂漫时。
关关哢清吭，蒨蒨发未蕤。
天上春应早，人间日转迟。
得贤如汉盛，五字变周诗。
张端士以诗送兰蕙因和其韵
陈傅良（宋代）

暮春堂上抱天和，时启柴扉与客过。
客有可人须语似，新篁来看玉森罗。
闻胡竺西山人被絷有怀二首 其一
于慎行（明代）

慷慨关东侠，词场旧所欢。如何燕市筑，忽作楚臣冠。

翻覆人情险，倾危世路难。夜来丰狱剑，虹色为君看。
题赵子德修屋疏二首
陆文圭（元代）

公子王孙逞富豪，连云甲第竞相高。
谁是锦里秋风客，不放三重屋上茅。
空烟亭
倪思（宋代）

延福寺前亭下水，浅不容舠深没底。
青林磅薄上云气，宛如翔鸾开羽翅，
又如翠屏临水峙。山鸡照影空自媚，
白鹭窥鱼惊不起。长官时时来隐几，
殆似闻韶喜忘味。阆州城南胡可比，
惜哉子美未见耳。
感秋
贾岛（唐代）

商气飒已来，岁华又虚掷。朝云藏奇峰，暮雨洒疏滴。

几蜩嘿凉叶，数蛩思阴壁。落日空馆中，归心远山碧。

昔人多秋感，今人何异昔。四序驰百年，玄发坐成白。

喧喧徇声利，扰扰同辙迹。傥无世上怀，去偃松下石。
十二月寒甚小雨打窗有霰雪声成小诗招邻士饮
李光（宋代）

行穷海北到琼山，二月犹惊塞外寒。小雨洒窗风淅沥，拥炉来听雪声乾。
钱仲庸主簿入京三首
裘万顷（宋代）

风帆转眼即长安，好在交游半达官。
既有王阳知贡禹，不妨乘兴一弹冠。
高阳台 贺书君女甥新婚
宗婉（清代）

花醉宾筵，春浓甥馆，笙歌拥满华堂。桦蠋迎来，争看玉样东床。

华人况是金闺彦，更聪明、娇小无双。好承当，绮丽年华，细腻风光。

惟侬忽忽怀今昔，记绛帷启处，桃李成行。曾几何时，画眉各倚檀郎。

从今讲席惭虚设，更阿谁、伴我芸窗。要相逢，须待来春，梅柳舒芳。
仁侍者往浙
释月涧（宋代）

痛把山藤手自鞭，衔冤又上浙江船。东湖佛法无多子，莫打诸方肋下拳。
九日四首
李石（宋代）

典裘贸布得杯觞，俗认虚名作醉乡。
溪雨山风妒酒色，疏篱冷蕊逐人忙。
禹庙
刘学箕（宋代）

且要尽清欢，须知一出难。
人因晴后喜，春到水边宽。
柳长官桥媚，梅飘客袖寒。
荒祠存禹迹，得得又来看。
通州道中
蒋兰畬（清代）

五里人家十里村，微茫烟树欲黄昏。潇潇秋雨槐花路，独策疲驴上蓟门。
和骆华分水岭诗
林致诚（宋代）

照人风骨清如玉，振祖家声远若雷。
想对旅窗贪读易，不知门外使车来。
大寒夜坐有感
宋庠（宋代）

河洛成冰候，关山欲雪天。
寒灯随远梦，残历卷流年。
杯共芳醪冻，簪依短发偏。
毫釐九牛畔，头角两蜗前。
冶外金休躍，山阿溜或穿。
飘人谁怨瓦，使鬼尚须钱。
招隐芝岩路，盟真玉笈篇。
何当坐清颍，间洗世中缘。
除夕
袁天麒（明代）

纵酒须成今夜谋，欲随残腊送残愁。欢哗且共儿童守，老大难将岁月留。

一枕江湖千里梦，五更心事百年忧。开门试探春消息，已著寒梅枝上头。
公无渡河·江上春来风雨恶
詹同（明代）

江上春来风雨恶，大浪小浪江中作。
一苇之航何足云，荡漾中流几飘泊。
人鲊瓮，鬼门关，下隔深渊咫尺间。
饥蛟食人骨如山，公无渡河当早还。
次韵周运判彦约芍药
王之道（宋代）

独殿群芳占晚春，对花犹幸有斯人。
宓妃正自须曹赋，楚女何妨与宋邻。
醉著午风沈似酒，妆融朝雨细如尘。
边城正藉诗书帅，俎豆於今识祭遵。
齐天乐 春日同诸公游祖园分赋
宋荦（清代）

柳烟如织绵初落，好春尚留南郭。野色分桥，轻阴涨圃，仿佛江乡池阁。

碧桃吐萼。更红药芽新，紫藤苞弱。斜日溪亭，半篙绿水燕低掠。

旧游岁华已远，宾朋仍此地，共倾山酌。扇底眉弯，花间句丽，多少相思依约。

东风轻薄。渐吹得羁人，鬓丝非昨。一曲高歌。醉中天作幕。
和人孤雁
王令（宋代）

朔碛云深忆旧行，心惊汉月忽骞翔。
江南水阔无天地，漠北沙寒有雪霜。
远目送飞沉暮霭，西风吹影过斜阳。
衡南未到归何日，须信张罗近稻粱。
次章守鹿鸣宴韵
徐元杰（宋代）

儒宫新创俯青溪，上挹魁躔踵旧规。
鹗荐联名充赋日，龙飞亲策采言时。
指迷承学云中路，珍重贤侯席上诗。
只有梅花知此意，东君著眼是先期。
将军树
孙觌（宋代）

当年树下遂儿嬉，直到将军衣锦时。老干千年龙化后，如今空有寄生枝。
酒坐晤日本黄叶秋造为述受姓之自录示先德溪边扫落叶绝句依韵追和 其一
陈宝琛（清代）

策策秋声独掩扉，空山雨过又斜晖。无人解会伤心处，只道先生避俗归。
建国刘夫人挽歌词 其一
葛立方（宋代）

娈彼闺房秀，鱼轩侈大家。鸠巢奠蘋藻，翟茀绚笄珈。

觉海聊依筏，言筌谢算沙。平生功用在，无疾问毗耶。
燕
赵汝淳（宋代）

衔得芹泥入画帘，江南门巷柳花天。
分明社燕催春老，错向东风恨杜鹃。
石鼓
苏辙（宋代）

岐山之阳石为鼓，叩之不鸣悬无虡。
以为无用百无直，以为有用万物祖。
置身无用有用间，自讬周宣谁敢侮。
宣王没后坟垅平，秦野苍茫不知处。
周人旧物惟存山，文武遗民尽囚虏。
鼎钟无在铸戈戟，宫殿已倒生禾黍。
厉宣子孙窜四方，昭穆错乱不存谱。
时有过客悲先王，绸缪牖户彻桑土。
思宣不见幸鼓存，由鼓求宣近为愈。
彼皆有用世所好，天地能生不能主。
君看项籍猛如狼，身死未冷割为脯。
马童杨喜岂不仁，待汝封侯非怨汝。
何况外物固已轻，毛擒翡翠尾执麈。
惟有苍石于此时，独以无用不见数。
形骸偃蹇任苔藓，文字皴剥困风雨。
遭乱既以无用全，有用还为太平取。
古人不见见遗物，如见方召与申甫。
文非科斗可穷诘，简编不载无训诂。
字形漫汗随石缺，苍蛇生角龙折股。
亦如老人遭暴横，颐下髭秃口齿龉。
形虽不具意可知，有云杨柳贯鲂鱮。
鲂鱮岂厌居溪谷，自投网罟入君俎。
柳条柔弱长百尺，挽之不断细如缕。
以柳贯鱼鱼不伤，贯不伤鱼鱼乐死。
登之庙中鬼神格，锡女丰年多黍稌。
宣王用兵征四国，北摧犬戎南服楚。
将帅用命士卒驭，死生不顾阚虓虎。
问之何术能使然，抚之如子敬如父。
弱柳贯鱼鱼弗违，仁人在上民不怒。
请看石鼓非徒然，长笑太山刻秦语。
汉宫春（丞相生日乙丑）
刘克庄（宋代）

吉语西来，已衮归行阙，册拜头厅。唐家岂可，一日轻去玄龄。洛英蜀客，老成人、几半朝廷。但客取，三边无警，活他百万生灵。

槐第安排敕设，有藕如船大，有枣如瓶。瑶环瑜珥绕席，个个宁馨。一般奇特，中台星、拜老人星。谁知得，眉攒万国，华筵少醉多醒。
仙都即景
曹唐（唐代）

黄帝登真处，青青不记年。孤峰应碍日，一柱自擎天。

石怪长栖鹤，云闲若有仙。鼎湖看不见，零落数枝莲。
暇日步西园感物辄为诗得七篇·种蔬
张耒（宋代）

贫舍无旨蓄，种圃治寒蔬。
纵横数席间，灌溉亦勤劬。
积雨有新甲，时摘付中厨。
何劳樊迟学，当问汉阴夫。
咏雪诗
吴均（南北朝）

雪逐春风来，过集巫山野。澜漫虽可爱，悠扬讵堪把。

问君何所思，昔日同心者。坐须风雪霁，相期洛城下。
经俞潭宿香田庄怀一鹤公子次郑东园二绝 其一
黄仲昭（明代）

宦辙驱驰东复西，青山旧路十年迷。斜阳舣棹澄潭上，拟共林间一鹤栖。
早上五盘岭
岑参（唐代）

平旦驱驷马，旷然出五盘。
江回两崖斗，日隐群峰攒。
苍翠烟景曙，森沉云树寒。
松疏露孤驿，花密藏回滩。
栈道谿雨滑，畬田原草干。
此行为知己，不觉蜀道难。
和兵部李尚书东亭诗
权德舆（唐代）

三接履声退，东亭斯旷然。风流披鹤氅，操割佩龙泉。

云卷岩巘叠，雨馀松桂鲜。岂烦禽尚游，所贵天理全。
题白塔古迹二首
李石（宋代）

境物三禅胜，丛林十里村。
寺僧晨扫地，樵客夜过门。
瑞像西山映，乾文北斗翻。
名场薰灶突，怅望塔中尊。
水西亭书事
曾巩（宋代）

一番雨熟林间杏，四面风开水上花。
岸尽龙鳞盘翠条，溪深鳌背露晴沙。
陇头刈麦催行馌，桑下缲丝急转车。
总是白头官长事，莫嫌粗俗向人夸。
排石松涛
陆允馨（明代）

虬龙鳞甲倚天游，风捲涛声满小楼。入耳隐君怜雅韵，壮怀枚叔讶清秋。

巢云野鹤惊残梦，吸露鸣蝉不自由。可是伯牙千古调，官商閒弄草堂幽。
过荆轲冢四绝句
晁说之（宋代）

过华踰河势北倾，何人来此葬荆卿。
千金匕首安知在，易水寒来尚有情。
送僧 其一
释重显（宋代）

红芍药边方舞蝶，碧梧桐里正啼莺。离亭不折依依柳，况有春山送又迎。
次韵元舆十绝 其二
郭祥正（宋代）

断送春归海水边，淡烟轻吹半晴天。东皇若问人间事，为报君王寿万年。
郭外翁
戴复古（宋代）

郭外生涯少，城中籴米归。
种花无处卖，挑菜入篮稀。
风撼倾欹屋，寒生蓝缕衣。
此翁何所乐，谈笑傲轻肥。
东窗遣兴
陆游（宋代）

巷陌过从少，园林景物新。
群鱼时戏藻，驯雉每依人。
映户槐阴密，堆盘麦饵珍。
残春又陈迹，怃事一伤神！
滨行和韵奉答藩臬诸僚友 其一
区越（明代）

沙头酒尽我当还，又载茶炉送几湾。剑气旧曾看北斗，樗材何敢忘青山。

生来本带渔樵相，老至才分梦觉关。青眼故人天上客，依依犹共惜黎斑。
书城北尼庵二首
陈造（宋代）

小摇蛇影鸟惊堕，已落背毛牛自如。
瞢欲分朋惭老病，与渠甘作典筹舒。
西耕
郭霖（宋代）

凿田喜得傍湖堤，湖水春来好灌畦。躬稼自甘名姓没，不妨寂寞老岩栖。
和赵师日韵二首
王柏（宋代）

佳士温其玉，相亲意豁如。
窗前千个竹，灯下一编书。
交道无穷达，人情自密疎。
清风明月夜，或可访吾庐。
查将军怀孔招同梁药亭屈翁山淩天杓林叔吾尹乔岳宴集东湖作
陈恭尹（清代）

湖亭日午闻吹角，秋堤柳色开莲幕。将军飞盖出城来，白驹躞蹀黄金络。

临阶下马肃众宾，先酌金杯揖野人。紫罗之巾幂新果，翡翠之盘行百珍。

湖中坎坎暮击鼓，玉面童儿自歌舞。水影拖翻金镂衣，风声促拨银筝柱。

如钩新月挂林低，片片明霞飞向西。潜鱼跃浪白鸥起，乾坤轩豁呈端倪。

帐前武士环趋走，利剑在腰弓在手。何物儒生老且狂，葛衣高坐颜胡厚。

将军好士匪自今，脱略礼数披胸襟。终筵敬爱不知倦，使我入夜无归心。

我闻卫青有揖客，信陵每下侯生色。意气相倾古不无，文章感召何繇得。

将军善将兼善诗，四郊无事时复为。风流高会便千古，安俟辛勤岘首碑。
泛水曲
王建（唐代）

载酒入烟浦，方舟泛绿波。子酌我复饮，子饮我还歌。

莲深微路我，峰曲幽气多。阅芳无留瞬，弄桂不停柯。

水上秋日鲜，西山碧峨峨。兹欢良可贵，谁复更来过。
愁坐忽思南郑小益之间二首 其一
陆游（宋代）

当年蜀道秦关，万里飘然往还。酒病曾留西县，眼明初见南山。
绝句
徐文卿（宋代）

纸衣竹几一蒲团，闭户然萁自屈盘。
诵彻离骚二千五，不知月落夜深寒。
寄福胜长老
释宗杲（宋代）

真人十八界元空，三十一人同姓吕。
分散游山各占山，三十一人又同处。
晋元帝庙
释元肇（宋代）

元帝遗宫在石头，年年长吏祀春秋。几多整顿乾坤手，閒绕回廊看不休。
杂兴五首 其三
艾性夫（元代）

蚕丝自缠缚，蛛网费经营。智巧同役役，得丧何不平。

益人者损同，害物乃利生。一抱仰天愧，一甘就镬烹。

祸淫与福善，此理未分明。
常州先生以太守入对五首
赵蕃（宋代）

青毡非旧物，乔木岂故国。
家传墨庄书，入嗣文靖德。
欲知治兴衰，是系道滋熄。
愚独愧衣冠，身宜亲稼穑。
春日山行
王庭圭（宋代）

缓鞚青丝马不嘶，春山草长静柴扉。迸林新笋斑斑出，隔水幽禽款款飞。

雨过泉声鸣岭背，日长花气扑人衣。云藏远岫茶烟起，知有僧居在翠微。
赠吴均诗
萧子云（南北朝）

欲知健少年，本来最轻黠。绿沈弓项纵，紫艾刀横拔。

谁持命要宠，宁知敌可杀。有功终不言，明君自应察。
肩舆至石堰村
陆游（宋代）

偶上篮舆踏夕阳，醉魂困思两伥伥。
涧薪旋拾供茶灶，诗稿初成寄药囊。
村舍蓺麻驱鸟雀，牧童随草放牛羊。
归来徙倚衡门久，始觉中春已日长。
送大彰徐博士还钱塘以客路青山外五字为韵赋诗五首 其三
释宗泐（明代）

少壮若傲世，閒居谢荣名。徵书剧羽檄，白首试大廷。

人材乐教育，泮水清风生。应怜旧山桂，岁暮有馀青。
鹧鸪天·赠驭说高秀英
王恽（元代）

短短罗袿淡淡妆，拂开红袖便当场。掩翻歌扇珠成串，吹落谈霏玉有香。
由汉魏，到隋唐，谁教若辈管兴亡。百年总是逢场戏，拍板门锤未易当。
括苍照水阁饮散闻角
赵抃（宋代）

主礼慇勤醉玉杯，暮云山顶压楼台。浑如元相誇州宅，鼓角声从地底回。
谿亭次汪桐阳
陈一斋（宋代）

空亭明远嶂，老树黯馀曛。
野兴临流坐，秋声入夜闻。
渔归孤棹月，鹤睡一松云。
记得前溪路，人家两岸分。
颂古
释道颜（宋代）

二祖当年立少林，满庭积雪到腰深。
叉手当胸无一事，不求不觅不安心。
戏咏树上白头翁
胡承珙（清代）

翁姥相呼意转亲，江东子布漫生嗔。伯符公瑾俱夭折，到得白头能几人。
为夏叔度写葡萄于雪洲之上因赋叙别
王绂（明代）

我生负气尤好奇，襟怀抑塞蟠蛟螭。
屡遭屈折莫我知，向人委顺长低垂。
偶尔逢君雪洲上，酌我凉州寄来酿。
醉倾墨汁为君涂，一吐胸中气千丈。
维时雨歇凉风生，薄阴零乱纵复横。
蛰龙蜕骨冷云湿，骊珠出海秋蟾明。
坐间观者皆惊讶，何由宝帐人间挂。
恐令痴眼起贪心，主者收藏始知画。
知我如君能有几，此术聊将游戏耳。
白鸥湖海一身轻，长揖谢君吾去矣。
颂古十九首
释法全（宋代）

马转牛回岂足夸，烂泥中刺当行家。
霜刃一挥全意气，坐令千载定龙蛇。
【南吕】金字经_伤春落花风
吴仁卿（元代）

伤春
落花风飞去，故枝依旧鲜，月缺终须有再月。月，月月人未月。朱颜变，几时得重少年？
咏蓝采和
紫檀敲寒玉，绿袍飘败荷，好个春风蓝采和。歌，人生能几何？乾坤大，小儿休笑他。
颂升平
太平谁能见？万村桑柘烟，便是风调雨顺年。田，绿云无尽边。穷知县，日高犹自眠。
咏樵
这家村醪尽，那家醅瓮开，卖了肩头一担柴。口怡，酒钱怀内揣，葫芦住，大家提去来。
宿邯郸驿
梦中邯郸道，又来走这遭，须不是山人索价高。嘲，虚名无处逃。谁惊觉，晓霜侵鬓毛。
咏渊明
晋时陶元亮，自负经济才，耻为彭泽一县宰。栽，绕篱黄菊开。传千载，赋一篇《归去来》。
崧南秋晚
谢公东山卧，有时携妓游，老我松南书满楼。楼外头，乱峰云锦秋。谁为寿？绿鬟双玉舟。
道情
今人不饮酒，古人安在哉？有酒无花眼倦开。鼓吹台，玉人扶下阶。何妨碍，青春不再来。
道人为活计，七件儿为伴侣，茶药琴棋酒画书。世事虚，似草梢擎露珠。还山去，更烧残药炉。
太宗凌烟阁，老子邀月楼，便是男儿得志秋。休，几人能到头？杯中酒，胜如关内侯。
海棠秋千架，洛阳官宦家，燕子堂深竹映纱。嗏，路人休问他，夕阳下，故宫惊落花。
【中吕】上小楼
钱塘感旧
虚名仕途，微官苟禄。愁里南闽，客里东吴，梦里西湖。到寓居，问士夫，都为鬼录，消磨尽旧时人物。
题小卿双渐
苏卿告覆，金山题句。行哭行啼，行想行思，行写行读。自应举，赴帝都，双郎何处，又随将贩茶人去。
西湖宴饮
人凭画阑，舟横锦岸。一线苏堤，两点高峰，四面湖山。玉筝弹，彩袖弯，红牙轻按，直吃的酒阑人散。
春日闺怨
伤春病体，残春天气。萦损柔肠，蹙损双蛾，瘦损香肌。唤小梅，你快疾，重门深闭，怕莺花笑人憔悴。
西湖泛舟
骄骢锦鞯，轻罗彩扇。帘卷东风，花绽香云，柳吐晴烟。泛画船，列绮筵，笙箫一片，人都在水晶宫殿。
春残离思
春光正浓，莺声相送。人云兰堂，尘锁妆台，画罨帘栊。锦帐中，翠被空，无人相共，央及煞绿窗春梦。
佳人送别
鸳鸯共栖，鸾凤相配。夜放同衾，朝朝同乐，步步相随。猛可里，个厮离，相留无计，登时间粉憔脂悴。
佳人话旧
幽栏小轩，闲庭深院。同向书帏，共坐吟窗，对理冰弦。想在先，忆去年，今番相见，思量的人眼前活现。
青楼妓怨
正如鱼似水，早无仁无认。使了钱物，置了鞍马，做了衣袂。使见识，觅厮离，将咱抛弃，闪的人脊筋儿着地。
闺庭恨别
相知笑他，傍人毁骂。谢馆秦楼，柳陌花街，浪酒闲茶。若到家，下的马，如何干罢？和这吃敲才慢慢的说话。
章台怨妓
将咱撒开，和人伴怪。误了功名，弃了妻男，废了田宅。想起来，甚颇耐，当时欢爱。都撇在九霄云外。
题溪口广慈寺
叶清臣（宋代）

云中江树冷萧萧，溪上僧归倚画桡。
谁为秋风乘兴去，松窗先听富阳潮。
诚台雪望怀子都五首 其一
薛季宣（宋代）

不见子都子，诚台一壮观。烂开梅骨峭，高耸玉峰寒。

谁共云霄目，诗亡锦绣肝。梦魂千里道，应更酒肠宽。
送郑仆射出节山南
孟郊（唐代）

国老出为将，红旗入青山。再招门下生，结束馀病孱。
自笑骑马丑，强从驱驰间。顾顾磨天路，袅袅镜下颜。
文魄既飞越，宦情唯等闲。羡他白面少，多是清朝班。
惜命非所报，慎行诚独艰。悠悠去住心，两说何能删。
寄无相禅师
罗隐（唐代）

老住西峰第几层，为师回首忆南能。有缘有相应非佛，

无我无人始是僧。烂椹作袍名复利，铄金为讲爱兼憎。

何如一衲尘埃外，日日香烟夜夜灯。
芗林五十咏·黑坳
杨万里（宋代）

坳中一池墨，腕中百斛力。
洒作五十诗，千年照泉石。
赠燕山老妓歌
胡奎（元代）

燕山老妓七十馀，少小苏门城下居。自言生长太平日，蹋遍江下西子湖。

湖水湖山近城郭，五步一楼十步阁。春风酒舫载瑶筝，夜月歌台卷珠箔。

东家胡蝶过西家，十里湖波泛落花。苏小门嘶五花马，段家桥碾七香车。

早年传得伊州曲，翠舞珠歌满华屋。芍药春明和玉箫，海棠夜醉添银烛。

一曲清歌一束绫，歌声上遏流云行。韩娥齿让瓠犀白，赵女眉妒春山青。

转首繁华何草草，不道青春暗中老。
赠吴伯玉二首 其一
刘弇（宋代）

少年腾踏属骅骝，骨相疏明玉照秋。湓口犹传旧令尹，豫章聊半古诸侯。

一官身外真无负，百故胸中自不留。论荐由来公道在，谁将卓荦到需头。
游承天寺后园登月台赠潜老 其二
王十朋（宋代）

月台无屋有空坛，空处观空眼界宽。不惹世间尘一点，冰轮心镜两团团。
曰川会诸同年用韩昌黎园林穷胜事钟鼓乐清时二句分韵得时字因效韩体
李东阳（明代）

念我三同友，夙多豪俊姿。南宫同甲第，翰署同文词。

功业复同志，希皋慕龙夔。官曹有燕会，亦以存箴规。

唯君与张子，前后伤分睽。归衢振天翮，鹓凤已满池。

尔来又十载，歘见星霜驰。维春暮三月，和风荡如饴。

高堂敞楹戺，列案堆盘匜。觥筹递交错，墨卷开淋漓。

坐席各有序，酒行不用辞。中披见肝胆，外蘖无藩篱。

我怀久屈郁，如以结就觿。如鹰掣绦旋，如骥辞衔羁。

又若万里冰，流飙荡空澌。经冬抱深癖，不得窥檐楣。

咫尺乃如此，况居天一涯。开图见诸老，云是先朝遗。

三杨二王辈，风采犹当时。我初敛容立，已乃再拜之。

感今复怀旧，欢乐无易兹。君生在单阏，我处一纪差。

佳儿胜冠带，字画解倔奇。人言颇类我，我书讵宜师。

渠自有父风，外人那得知。尔曹已少壮，我岂犹童儿。

从此老铅椠，虚名竟何施。不如且饮酒，我饮不满卮。

初心抱虚警，筋力当及斯。前贤勿复道，恐为尔辈嗤。
七夕连句诗
颜测（南北朝）

云扃息游彩，汉渚起遥光。
新蔬
陆游（宋代）

黄瓜翠苣最相宜，上市登盘四月时。
莫拟将军春荠句，两京名价有谁知？
钱舜举羽毛 其一
王恭（明代）

娇鸟双飞恋浅红，乐游原上晓嘶骢。别来已少看花伴，空对芳菲落画中。
农歌
白玉蟾（宋代）

上田稻似下田青，乳鸭儿鹅阵阵行。
稻熟酒新鹅鸭夫，村歌社舞贺秋成。
晚兴
陆游（宋代）

偶扶藜杖过傍村，却倚禅床坐小轩。
日落鸦栖津树暗，人归鹤踏钓船翻。
挽弓从笑识丁字，刺绣终胜倚市门。
羹芋一杯吾自饱，诸儿强为置盘餮。
万竹轩 其三
黄裳（宋代）

凤翅凌云翠欲寒，萧萧苍玉佩珊珊。中虚自有长生道，一枝为龙未是难。
闲日偶怀
刘子寰（宋代）

欲将闲日课桑麻，徙倚无端易日斜。幽野情怀怜碧草，寂寥门馆称黄花。

末年函席瞻先哲，几世绳枢守故家。今古有谁心事了，隙驹超忽是年华。
咏西湖十洲 竹屿
刘珵（宋代）

翠云摇曳波心起，清影扶疏月际来。结实终期丹凤至，虚心聊映小桃开。
童丱须知 其四
史浩（宋代）

文帝年年下玺书，唯忧农亩不丰馀。匈奴嫚侮吾甘忍，所喜千仓饱贮储。
枕上闻鼓角
王十朋（宋代）

五更枕上梦还醒，初听夔州鼓角声。悲壮端如少陵语，它时送我更多情。
缘识 其六十三
赵炅（宋代）

洁志清斋仰昊穹，九天云雨正濛濛。都缘学道心无定，岂是灵仙秘尔功。
人生不长好
曹勋（宋代）

人生不长好，倏忽如蕣英。
临觞莫辞醉，既醉莫原醒。
但识醉中理，无欲醒时名。
夷齐犹饿死，谁复哀屈平。
陵谷尚迁灭，况乃期促龄。
已焉谢消长，得失秋毫轻。
题画二十四首 其二十二
沈梧（清代）

丹青妙理似传真，烟水云岚动有神。屋角斜阳微雨后，疏林散步更何人。
怀知诗 其十九 朱文学尧民
祝允明（明代）

葑亦多彦，哿矣两朱。昆丘连璧，峄阳双梧。子出最后，遗风爽如。

寒泉冬洁，菉竹秋臞。积百媚学，孰俪君劬。宵闻片籍，屏寐以须。

失之皇皇，获之愉愉。抛裘喷炙，投玉捐珠。珍香宝茗，法绘名书。

清谈晏对，日坐仙区。爱我维笃，弃我亦徐。怅其邈矣，临风永吁。
见赵知道运使
戴复古（宋代）

饱食武昌鱼，不如归故庐。
盟鸥还海道，问雁觅家书。
又把乡人刺，来投使者车。
东园桃与李，莫使着花疏。
和刘美中尚书听宝月弹桃源春晓
王庭圭（宋代）

何年凿源开混茫，桃花两岸吹红香。烟消远浦生微阳，渔舟误行溪水长。

溪回岸转山隙光，疑有绛阙仙人房。居民争出罗酒浆，花间笑语音琅琅。

抱琴释子眉发苍，响泉韵磬鸣长廊。能谈往事悲孟尝，昔时台沼今耕桑。

又如勇士赴敌场，坐令游子思故乡。清猿抱木号鸿荒，孤吟划见丹凤翔。

曲终待月西南厢，重调十指初不忙。如见古画秦衣裳，春天百鸟争颉颃。

桃源归来今已忘，弹到落花空断肠。
蒋湖寓园对月
陆观莲（清代）

青天挂明镜，辉光照我床。展转不能寐，起坐空徬徨。

徬徨亦何为，日思我故乡。瓶斋旧隐处，乃在茜水阳。

廿年几播迁，渺渺天一方。回思手栽树，橘柚徒含芳。

安得生羽翼，摩天一翱翔。
大雪同杨景韩程子敬登寺楼
程公许（宋代）

雪中佳士集，同倚寺楼看。
晁荡迷沧海。空明迫广寒。
重城和气迷，万井语声欢。
瑞接三冬白，忧宽一寸丹。
渔船寻剡曲，战马渡桑乾。
天意俱悭与，无氈分冷官。
崇寿宫梁昭明太子修行之地
李之仪（宋代）

鸿禧已不凡，崇寿气尤古。经始天监谋，馀力保大举。

十围人何在，乌鹊尚如睹。井泉翳荆棘，像设半尘土。

视今犹视昔，一笑才仰俯。有愧所坐峰，安得参鹤羽。
茶磨
宋自逊（宋代）

韫质他山带玉挥，乾旋坤载妙玄机。
转时隐隐海风起，落处纷纷春雪飞。
圆体外通常不碍，贞心中立动无违。
世间多少槐安梦，信手频推为解围。
公子行
徐夤（唐代）

十五辕门学控弦，六街骑马去如烟。金多倍著牡丹价，

发白未如章甫贤。有耳不闻经国事，拜官方买谢恩笺。

相如谩说凌云赋，四壁何曾有一钱。
游熙六年端午帖子词·皇帝合六首
崔敦诗（宋代）

玉斝浮菖细，金盘荐朮香。
皇龄千万寿，高拱舜衣裳。
夏日题东麓草堂 其三
佘翔（明代）

青莲花乍吐，长啸一登台。芳树摇青盖，轻霞动举杯。

骚人裁竹箨，浣女摘杨梅。为问西园客，谁当绣虎才。
秀亭秋怀十五首
方回（元代）

薜荔络奇石，芙蓉艳荒垣。
寓目信所之，行行陟秋原。
南州八九信，已凉仍复暄。
林树略改色，沙湍才減痕。
忆在朔漠日，疲马风尘奔。
夜汲长城窟，晓涉滦河源。
老身冻欲死，其劳不可言。
寄闻人茂德 其一
李正民（宋代）

诗人比兴隐而彰，三百馀篇妙义藏。已识鸱鸮为巧妇，仍知杕杜是甘棠。

书生未省离城阙，物理何从见否臧。闭户先生学不厌，更同许郭辨毫芒。
成都杨氏江亭
文同（宋代）

汀洲烟雨卷轻霏，遥望轩窗隐翠围。
万岭西来供晓色，一江南下载晴晖。
凫鸥惯入阑干宿，鱼蟹长随舴艋归。
我亦旧多沧海思，几时如此得苔矶。
三塔寺访宽老
陈基（元代）

人世难行路，禅房独掩扉。鹤飞知客至，雨歇见龙归。

天地干戈满，江湖故旧稀。愧非韩刺史，临别更留衣。
同陈伯通钱材翁游山二君有诗因次元韵
王安石（宋代）

秋来闲兴每登临，因叩精蓝望碧岑。
强策羸骖寻水石，忽惊幽鸟下烟林。
同时览物悲欢异，自古忘名趣向深。
安得湖山归我手，静看云意学无心。
蝶恋花
赵雍（元代）

颜色如花肌似雪。娇眼传波，密意曾低说。罗带同心愁未结。

情多不忍成轻别。

别后相思心更切。异日重逢，镜里花难折。宝篆香消烟渐歇。

玉箫吹彻黄昏月。
绿净轩
郑刚中（宋代）

小小轩窗冷逼人，竹无俗韵水无尘。
正如芦苇潇湘浦，不见樊然花柳春。
答王巩
苏轼（宋代）

汴泗遶吾城，城坚如削铁。
中有李临淮，号令肝胆裂。
古来彭城守，未省怕恶客。
恶客云是谁？祥符相公孙。
是家豪逸生有种，千金一掷颇黎盆。
连车载酒来，不饮外酒嫌其村。
子有千瓶酒，我有万株菊。
任子满头插，团团见花不见目。
醉中插花归，花重压折轴。
问客何所须？客言：我爱山，
青山自绕郭，不要买山铁。
此外有黄楼，楼下一河水，
美哉洋洋乎，可以疗饥并洗耳。
彭城之游乐复乐，客恶何如主人恶。
禅人并化主写真求赞
释正觉（宋代）

渊默而明，湛存而妙。
三世齐平，十方圆照。
月随水而流，风入松而啸。
相逢会有知音，向道自然同调。
题清池书屋
吴维岳（明代）

檐引山霞润，池翻树影虚。
鸟停枰外石，花度枕前书。
只与清谈便，宁知俗计疏。
南村新酒熟，还许就芙渠。
赠童子蚍蜉
晁说之（宋代）

拂拭方山帽，安排一复巾。
春秋书满架，整整莫因循。
咏梅五十首呈史尚书 其十三
释绍嵩（宋代）

小寺鸦鸣日午时，无人同趣独支颐。慇勤为注铜瓶水，只篸横斜一两枝。
奉寄子济兄
李洪（宋代）

一纸平安附驿筒，打门三印启斜封。
谗言勿辩萋兮菲，旧隐犹存菊与松。
岂有文章传李汉，当今人物少南容。
扁舟远践龙池约，共听潺湲绕碧峰。
兰溪
郭俨（宋代）

兰陵山下翠烟浮，溪水潺湲九曲流。
落尽江梅闻铁笛，烟波何处问垂钩。
太师汪焕章社日劝农余出湖曲
葛绍体（宋代）

春劝老农夸岁岁，晚飞新燕贺年年。
鉴湖一棹烟波客，燕舞农歌伴醉眠。
摸鱼儿（九日登姑苏台）
卢祖皋（宋代）

怪西风、晓来＿帽，年华还是重九。天机衮衮山新瘦，客子情怀谁剖。微雨后。更雁带边寒，袅袅欺罗袖。慵荷倦柳。悄不似黄花，田田照眼，风味尽如旧。

登临地，寂寞崇台最久。阑干几度搔首。翻云覆雨无穷事，流水斜阳知否。吟未就。但衰草荒烟，商略愁时候。闲愁浪有。总输与渊明，东篱醉舞，身世付杯酒。
荐福寺次许师咏竹
裘万顷（宋代）

浮云踪迹任西东，翰墨场中且用功。
时对此君哦七字，也胜痴坐辩幡风。
题璇大章善世小米山水
程敏政（明代）

书画船头虹月残，海岳庵外江声寒。南宫父子不可见，此纸疑声千琅玕。

青山势远横江断，绿树成村隔沙乱。轻舠并坐渔樵人，安得中流分席半。

由来小米笔力殊，晋魏书法兼有馀。画格明明自北苑，寓公往往称南徐。

松壑上人好清洒，来往三吴忆风采。购求楮墨今尚存，感激山川良不改。

禅窗拂拭天真开，洗砚欲呼江雨来。附名锦轴亦可喜，等閒富贵飞黄埃。
蠲江南逋赋
玄烨（清代）

国家财赋东南重，已责蠲租志念殷。膏泽何妨频见渥，普天愿与乐耕耘。
宜兴道中
钱大昕（清代）

连村姜庶足安居，罨画溪光画不如。两岸绿阴微雨后，半帘花韵试茶初。

遥山叠髻晴铺絮，隔浦鸣榔夜打鱼。阳羡买田曾有约，沈吟此地十年余。
到中山宝首座房
释如珙（宋代）

岩房终日冷沈沈，经案尘埃一寸深。
五十余年如此过，道人行世太无心。
凫鹥亭
胡宗愈（宋代）

君为凫鹥亭，更作凫鹥诗。凫鹥为鸟虽甚微，君心仁爱乃在兹。

不忍壮者弋其母，儿童捕其儿，凫鹥母子何嬉嬉。

城头草静烟云迷，城下水暖菰蒲低。凫鹥朝傍云烟飞，倦来暮入菰蒲栖。

寄巢生子冬复夏，巢稳子大无人知。我思入境观君为，坐见三异于今时。

知君官久行亦归，亭上引满伤别离。岂惟丰人惜君去，虽我亦为凫鹥悲。
青龙寺早夏
白居易（唐代）

尘埃经小雨，地高倚长坡。日西寺门外，景气含清和。

闲有老僧立，静无凡客过。残莺意思尽，新叶阴凉多。

春去来几日，夏云忽嵯峨。朝朝感时节，年鬓暗蹉跎。

胡为恋朝市，不去归烟萝。青山寸步地，自问心如何。
泛湖
张镃（宋代）

駮云飞去见晴岚，叠巘平湖影共涵。
景与新诗争上下，天将真赏冠东南。
频来但觉如初到，得侣何妨纵剧谈。
归路一湾明月好，闹花风里跃华骖。
连雪苦寒二首 其一
孙觌（宋代）

霜气森森背有芒，风棱槭槭面疑创。破衾且作龟头缩，短褐愁牵鹤胫长。
题周伯温待制为苏老人篆七十古来稀有字后
成廷圭（元代）

天上词臣小篆书，方今端合比琼琚。肯将南极仙人寿，题向东琼隐者居。

玉屑露凝金错落，锦茵春暖绣芙蕖。缠腰信有扬州鹤，垂钓宁无渭水鱼。

方士曾分烧药火，诸孙亲御看花车。黄金意气留宾客，白发风神照里闾。

世上虚名皆寄尔，人生此乐复何如。芝兰香里浑如画，百岁传家庆有馀。
题清隐山房卷
童轩（明代）

幽居浑似聘君亭，门对青山尽日扃。一榻茶烟吟处飏，半窗松雨梦回醒。

鸿都官好羞输直，虎观门深懒议经。一卧空林惊岁晚，无人知有少微星。
春雨不已甚忧蚕麦二首
方回（元代）

笼炊汤沸饼如银，辛苦焉知种麦人。
今岁夏初似高凤，黄云欲割半沉沦。
浴蚕
李复（宋代）

柳暖柔可结，川晴流放光。
系柳浴晴川，簇簇古渡傍。
春阳涵余润，斓斑色青苍。
衣被天壤周，卵化初微芒。
寒食清明十首
刘克庄（宋代）

向来称合老，归去作园翁。
须发已华皓，紫薇药应红。
答子华舍人退朝小饮官舍
欧阳修（宋代）

玉阶朝罢卷晨班，官舍相留一笑间。
与世渐疏嗟已老，得朋为乐偶偷闲。
红牋搦管吟红药，绿酒盈◇舞绿鬟。
自是风情年少事，多◇白发与苍颜。
梁光远以予真置邱壑中
周必大（宋代）

野岩非汝肖，山泽称吾臞。
珍重梁高士，深知谢幼舆。
瞎堂三句
释慧远（宋代）

我有截水停轮句，人天路绝信来稀。
等闲靠却过闲仗，门裹深沙眼{鹩左下换目右换皮}{嗤口换目}。
写怀二首 其一
曾巩（宋代）

群生各有趣，营虑自缠结。名网智已罗，利械愚所绁。

古今递主智，真赝两兴灭。洗然大人意，杳与能者别。

不必条蔓荣，中自老根节。曾非故饶培，独得较霜雪。

蛟龙无安舟，虎兕有危辙。将能此人追，得匪合明哲。
次许冲元韵送成都高士敦钤辖
苏轼（宋代）

栘中老监本虚名，懒作燕山万里行。
（余与高君奉使契丹，辞免不行。
）坐看飞鸿迎使节，归来骏马换倾城。
高才本不缘勋阀，余力还思治蜀兵。
西望雪山烽火尽，不妨樽酒寄平生。
感寓 其二十
刘弇（宋代）

疾雷疑车音，出门乃知非。抱影长自明，流萤点霜帏。

罗带剪秋水，黄金缕春衣。持看清夜阑，愁无故时辉。

食葵心知倾，茹腊肠虚肥。纂纂枣下歌，惜此岁月违。

因声劝语侬，忽复迟迟归。
朱明洞景八首 其二 清樾高斋
卢龙云（明代）

绕舍树扶疏，林光照道书。掩关辞问字，独坐对清虚。
题樊将军庙
吕颐浩（唐代）

排危盛气冠英雄，逆耳忠言悟沛公。何事时人太求备，欲将瑕翳掩前功。
翰林学士何公挽词
范成大（宋代）

盛际群多士，诸儒逊一贤。
名场魁淡墨，官簿到花砖。
地近行知政，天高不假年。
书生稽古力，何必尽台躔。
入朝别张燕公
梁知微（唐代）

华容佳山水，之子厌承明。符竹纡小郡，江湖被德声。

三年计吏入，路指巴丘城。凫舟才结缆，驺驾已相迎。

别离他乡酒，委曲故人情。孤屿早烟薄，长波晚气清。

辛勤方远骛，胜赏屡难并。回瞻洞庭浦，日暮愁云生。
蔷薇洞
顾璘（明代）

百丈蔷薇枝，缭绕成洞房。
密叶翠帷重，秾花红锦张。
对著玉局棋，遣此朱夏长。
香云落衣袂，一月留余芳。
候钱蜕堂
释居简（宋代）

属闻旌节西南归，跨剑越栈窥峨眉。便将峨眉软庐阜，孔明十倍于曹丕。

怀哉西南一万里，日者庸人扰之耳。豁然天地复清明，断自葛韦遗俗起。

我寻竹岩踏雪来，好怀尽为江山开。人物于人尤不恶，更于众角寻麟角。
春光好·十年不见春光好
曹勋（宋代）

十年不见春光好，胡人马齧长安草。
长安草尽人已空，宫馆园林迹如扫。
东都西洛暗兵尘，昼引狐狸上黄道。
长淮水浅吴山低，戍边时巡无已时。
无已时，萋萋草绿胡马肥。
濠城短小不蔽眼，况复琐屑游芳菲。
何当仗剑从神武，晴春甲马争光辉。
好事近·风定落花深
李清照（宋代）

风定落花深，帘外拥红堆雪。长记海棠开后，正伤春时节。
酒阑歌罢玉尊空，青缸暗明灭。魂梦不堪幽怨，更一声鶗鴂。
木兰花
晁端礼（宋代）

苦春宵漏短，梦回晚、酒醒迟。正小雨初收，余寒未放，怯试单衣。小痴。最尤殢处，被罗襟、印了宿妆眉。潇洒春工斗巧，算来不在花枝。

芳菲。正好踏春，携素手、暂分飞。料恨月愁花，多应瘦损，风柳腰肢。归期。况春未老，过南园、尚及牡丹时。拚却栏边醉倒，共伊插满头归。
菩萨蛮 西山即景
郁大山（清代）

西山晴翠苍茫里。杏花枝上莺飞起。飞起带春愁。送来楼上头。

栏杆十二曲。曲曲穿修竹。愿把屋边霞。倩人拿到家。
次韵和钱塘诸公赏梅十绝 其一
邹浩（宋代）

冲寒来访喜生和，破恨新诗不必多。太皞初还好消息，从今日饮更无何。
咏史·蒨桃
张玉孃（元代）

爱尝佳人白雪辞，云绫一束费春机。
翻然度上呈诗句，羞杂歌喉与舞衣。
早出晚归
白居易（唐代）

早起或因携酒出，晚归多是看花回。

若抛风景长闲坐，自问东京作底来。
海努铜印
弘历（清代）

厄鲁和通以次平，徐筹考牧及屯耕。叶奇已庆春膏溥，海努曾屯兵燹惊。

收拾金经皈净业，分明铜印返神京。天骄猖獗今何有，蠲忿因之益凛盈。
寄程沧洲
赵汝腾（宋代）

山间藜杖看初春，忽报沧洲除命新。
今日昌黎司宪部，几年陆贽任词臣。
扶持世道岂无策，宗主时贤今有人。
老懒贵游书尽绝，一诗隃寄霅江滨。
出门行留别城中友
王恭（明代）

出门将行复少住，牵车卷策谁家去。五侯池馆少逢迎，行人不过新丰树。

长安西上行路难，垆头酒贵金买官。汉庭诸君忌年少，长沙远谪何时还。

梁园宾客今何在，梁园种木闻已大。梁园歌舞已浮云，空使行人想风采。

此意临岐难重陈，相看杯酒泪沾巾。紫菱叶大荔枝熟，莫爱风光忘却人。
落日马上
秦观（宋代）

日落荒阡白雾深，紫骝嘶顾出疏林。
回头己失来时路，杳杳金盘堕翠岑。
宿张道士山房
屠粹忠（清代）

虚窗近好山，山影窥窗隙。藤穿古洞幽，月过小桥窄。

放雨一旗古，堆云半榻白。老树作人喧，新萝补天阙。

煨笋及烹薇，在在皆手泽。禽到学书符，客来愁水厄。

意与石俱闲，诗随花共发。见我何殷殷，云是岁星谪。

相订赤城游，霞光起眉额。夜梦入天台，玉女共晨夕。
春日杂兴十首
秦观（宋代）

潭潭故邑井，猗猗上宫兰。
不食自清渫，莫服更幽闲。
志士耻弱自，卷迹甘饥寒。
佳晨追良觌，触物悬悲端。
川途眇回远，经岁旷音翰。
岂不慕裘马，诡得非所安。
蝉冕多怵迫，绳枢尟忧患。
枉寻竟何补，方枘诚独难。
眉州别李使君
李频（唐代）

回首雪峰前，朱门心杳然。离人自呜咽，流水莫潺湲。
毒草通蛮徼，秋林近漏天。一生从此去，五字有谁怜。
武侯庙
释居简（宋代）

黑柏森森旧息阴，锦官城北到如今。虽生仲达犹难料，更十曹丕岂易禁。

曾过南阳寻故俗，偶思梁甫拟高吟。外江三硖霜蟾老，蚤识先生溯硖心。
得行简书闻欲下峡先以诗寄
白居易（唐代）

朝来又得东川信，欲取春初发梓州。
书报九江闻暂喜，路经三峡想还愁。
潇湘瘴雾加餐饭，滟滪惊波稳泊舟。
欲寄两行迎尔泪，长江不肯向西流。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其九
韩驹（宋代）

明月落帆时，荒山孤夜夜。回首白云飞，吾亲在其下。
鹧鸪天·送了春归雨未收
廖行之（宋代）

送了春归雨未收。雨肥梅子满枝头。心知办此和羹品，正为和羹国手谋。蓂两荚，岁千秋。崧高神气禀公侯。好将一卷周公礼，起佐皇家定九州。
戚氏 辑倚声集将成，复得阮亭新词并简
邹祗谟（清代）

忆青春。年年花发碧阶新。寂寞谁过，倒来家酝自奇芬。

尚难忘绮语，抛残口业负诗人。当时红牙翠羽，杨柳外黯自消魂。

银管裁将，雪儿唱彻，风吹细语幽纷。便优伶周柳，叱咤辛刘，下笔如神。

此日情绪难分。竹扉高掩，寂寞困琴樽。犹自有、华胥可到，玉友相亲。

更衍波，挥洒十二龙宾。吾甘瓠落长贫。孔方交绝，管城相薄，半通难绾青纶。

沈郎多病日，赋成雌霓，赖有王筠。况是弹丸脱手，向金壶、点汗走灵㕙。

看来丽涌香氛。枕边鸿宾，应博佳人问。斟玉瀣、双鲤传兰讯。

诵佳句、曳雪牵云。好破除、碎恨闲颦。怕十年、心事到黄昏。

还须自忏，新参丹龠，长守金轮。
雉带箭
韩愈（唐代）

原头火烧静兀兀，野雉畏鹰出复没。
将军欲以巧伏人，盘马弯复惜不发。
地形渐窄观者多，雉惊复满劲箭加。
冲人决起百余尺，红翎白镞随倾斜。
将军仰笑军吏贺，五色离披马前堕。
送范至能帅桂林
李洪（宋代）

口伐奇谋詟可汗，归来犹著侍臣冠。燧林草色供诗思，凤沼春波滟笔端。

谁谓玉堂真学士，暂临桂管小长安。元戎十乘无遄迈，上阁宣麻句已团。
悼稚
顾况（唐代）

稚子比来骑竹马，犹疑只在屋东西。

莫言道者无悲事，曾听巴猿向月啼。
句 其二
林观过（宋代）

汉皇未下复雠诏，奈此匹夫匹妇何。
书悔
陆游（宋代）

衣食须耕稼，无端浪出游。
客途南北雁，世事雨晴鸠。
蓬转何时已？灰寒善自谋。
江湖千万里，何处久渔舟？
素尚斋
弘历（清代）

太古山中室，高秋时节天。有怀惟淡泊，无物不神仙。

候暖林犹翠，露繁花益鲜。却嗤芥蒂者，动说俗尘蠲。
同金公素自枣林闸步至鲁桥望邹峄山
杨士奇（明代）

舍舟步平皋，名山望邹峄。元气下磅礴，黛色凌空碧。

千里瞻神秀，群峰避孤特。常时济物功，有渰弘灵泽。

伟兹造化奇，无应辱秦刻。经旬坐局蹐，一览豁胸臆。

何当跻绝顶，旷然见溟渤。
台城路 秋夜不寐，有怀昔游，叠前韵
赵我佩（清代）

玉笙吹彻无眠夜，桐阴半阶烟暝。鬓亸云松，眉弯月瘦，坐看烛花红凝。

银涛万顷。正帘卷秋河，倚妆人靓。目断青鸾，星桥水冱碧空静。

菱塘曾记泛艇。一肩荷露重，凉坠钗影。艳谱乌丝，香浮翠盏，绣槛宵来闲凭。

鸥盟未冷。奈赢得清愁，幻成新病。梵磬圆催，甚时尘梦醒。
宫词
寇准（宋代）

长门秋夜雨，窗外滴寒声。
悔不先辞辇，应无别恨生。
谒准禅师塔
释德洪（宋代）

同条生不同条死，觌露全机谁后先。一句鹘崙难劈破，一时乞与子孙传。
次韵题必照轩
释德洪（宋代）

曈昽晓日出苍凉，草木欣欣露叶光。千里秾纤上眉睫，一区形胜发天藏。

有诗摹写江山美，无计遮拦岁月忙。韵险暗惊才力短，坐令毛颖秃锋铓。
罢摄官后将还旧居，留辞李侍御
刘长卿（唐代）

江海今为客，风波失所依。白云心已负，黄绶计仍非。

累辱群公心，频沾一尉微。去缘焚玉石，来为采葑菲。

州县名何在，渔樵事亦违。故山桃李月，初服薜萝衣。

熊轼分朝寄，龙韬解贼围。风谣传吏体，云物助兵威。

白雪飘辞律，青春发礼闱。引军横吹动，援翰捷书挥。

草映翻营绿，花临檄羽飞。全吴争转战，狂虏怯知机。

忆昨趋金节，临时废玉徽。俗流应不厌，静者或相讥。

世难慵干谒，时闲喜放归。潘郎悲白发，谢客爱清辉。

樗散材因弃，交亲迹已稀。独愁看五柳，无事掩双扉。

世累多行路，生涯向钓矶。榜连溪水碧，家羡渚田肥。

旅食伤飘梗，岩栖忆采薇。悠然独归去，回首望旌旗。
登来熏楼
叶元玉（明代）

绝顶南山上，斯楼亦壮哉！群峰排戟立，一水抱城来。

地利虽云险，人心未可猜。若非得良牧，剑阁也罹灾。
自君之出矣六首 其六
陈叔宝（南北朝）

自君之出矣，愁颜难复睹。思君如蘖条，夜夜只交苦。
次韵彦高占雪
刘著（宋代）

天秋鼓南风，雪海飘暮雪。
三春犹冱寒，九夏那苦热。
土圭测中犹，尝闻先儒说。
穷发多异宜，泥古诚亦拙。
吴侯擅六艺，名宦端不屑。
晚岁登泰山，蚤已探禹穴。
千岁可坐致，不待数旬月，
重阴畏坎陷，五阳欣夬决。
君子方履霜，渠肯蹈覆辙。
鸡豬与鱼蒜，幸可充朝餟。
新成安乐宫（一作新宫词）
陈子良（唐代）

春色照兰宫，秦女坐窗中。柳叶来眉上，桃花落脸红。

拂尘开扇匣，卷帐却薰笼。衫薄偏憎日，裙轻更畏风。
祝司马春塘表兄六十生日四首 其二
安章（清代）

汾阳多子并堪夸，四玉三珠萃一家。更有桐枝如竹立，千宵椿树映护花。
偈颂七十六首 其十八
释子益（宋代）

名不得，状不得。脱胎换骨方，起死回生诀。信得及底，不消一服，诸病顿除，脱体安乐。

何必善财重采药。
游灵洲山
伦以训（明代）

江山一梵宇，尘外几仙家。日抱鼋鼍窋，水通星汉槎。

虚台横碧落，细路转丹霞。且莫催留滞，中泉可试茶。
与道原过西庄遂游宝乘
王安石（宋代）

周颙宅作阿兰若，娄约身归窣堵坡。今日隐侯孙亦老，偶寻陈迹到烟萝。
商山庙
汪元量（宋代）

蹇柏枯松枕庙门，独瞻遗像酹清尊。
紫芝奕奕浮香气，碧草纤纤没烧痕。
羽翼已成犹有说，腹心相视更何言。
高歌一曲归来隐，静看山禽哺子孙。
东胶山晤黄守中先生曾孙某出其先人守制砚并顾景范安孟公两先生画卷
杨泰（清代）

梁鸿山与嵩胶连，鹅湖宛溪中回旋。水深土厚俗淳朴，鹿门往往栖高贤。

守中先生最狷洁，授经门外多车辙。摩挲一石常数年，手斫溪云制独绝。

我来山下寻公孙，百年家世仍清门。开缄什袭示手泽，穆然太古风犹存。

家徒四壁复何有，草堂为溯先生寿。孟公手绘独亦圆，顾子作辞文不朽。

秋风钓渚荐花月，执手苍凉对华发。袖手残棋局外闲，蓬莱清浅伤飘忽。

忆昔分宜柄国时，累朝元气中凌夷。光熹以后盛阉监，清流白马同伤悲。

乔木依然故家在，洞口花深閟时代。斯文载读重嗟吁，卷图抚砚还踟蹰。

溪山无恙如画图，寒峰落日村烟孤。
题戴崧石鼎联句图
谢薖（宋代）

衡山道士熊豹姿，夜过刘生逢说诗。止于座隅初莫识，口不能言心自知。

坐中清逸校书郎，新有诗声谁过之。岂知老子殊不浅，可但逐鬼囚蛟螭。

须臾指鼎出佳句，脱略凡韵生新奇。二生得句不敢吐，鸣声强作秋虫悲。

愯如窘兔避鹰隼，懔如败将收旌旗。借问舐笔摹者谁，定是盘礴真画师。

退之斯文有妙处，丹青写尽初无遗。弥明学道如不死，应在衡山深处栖。

端能过我挑诗敌，与君周旋吾敢辞。
二银女祠
查居广（元代）

银冶二女祠，抚州之金溪。其家姓葛氏，无字年未笄。

羞颜不出户，宛娈守礼仪。在唐宝历岁，其父为胥吏。

官家起银场，日夜遭箠楚。勤红问父苦，玉颊啼朱雨。

父命斯易活，誓以死相许。禽兽尚知义，报父宁死心。

投身入银冶，遂化成白金。郡县惊且叹，奏名上朝端。

下诏罢炉冶，鸡犬皆平安。已经五百岁，历历人犹传。

荒祠俯流水，像设还俨然。世间尽儿女，此事谁能前？

缇萦费娥去，未有堪比伦。可比惟英皇，双魂抱烦冤。

至今湘江竹，出土含泪痕。
偈二十七首
释守净（宋代）

文殊普贤谈理事，临济德山行棒喝。
东禅一觉到天明，偏爱风从凉处发。
题赵忠定公雪锦楼诗
戴复古（宋代）

九鼎重安国势牢，功名易办谤难逃。
手扶日月扫云雾，身向江湖直羽毛。
雪锦诗成先谶兆，金滕书启见勤劳。
纷纷论定知忠定，不负朝廷两字褒。
巴峡闻猿
释文兆（宋代）

倚棹望云际，寥寥出峡清。
心如无一事，愁不在三声。
带露诸峰迥，悬空片月明。
何人同此听，彻晓得诗成。
沧浪亭
胡宿（宋代）

窜逐本无罪，羁穷向此忘。野烟含怅望，落日满沧浪。

乱草荒来绿，幽兰死亦香。楚魂招不得，秋色似潇湘。
玄英阁
何准道（明代）

飞栋临溪起，天光湛虚明。宛转历危磴，凭高瞰前楹。

狮山矗千仞，树杪苍烟平。我来宾与俱，相对畅幽情。

雄谈未及午，浊酒还共倾。振衣一长啸，风捲海涛声。
杂赋
陆游（宋代）

家业贫原宪，年龄老伏生。
但悲鸾独舞，那羡雁能鸣。
酿酒秋常醉，驱牛夜亦耕。
此身当自贵，勿用作投琼。
半天楼小憩
弘历（清代）

游山取适兴，兴适薄言转。山楼近云匡，小憩聊复善。

却指向历处，林路依微辨。将毋志近荒，陈编一开展。
凤凰山故宫
仇远（元代）

渐无南渡旧衣冠，尚有西湖风雨寒。
凤鸟不来山寂寂，鸱夷何在海漫漫。
荒陵樵采官犹禁，故苑烟花客自看。
惟恨余杭门外柳，长年不了送征鞍。
病后夏初杂书近况十首
方回（元代）

富儿肥马跃雕鞍，同伴何由识木兰。
拄杖扶携元未老，交床随逐本无官。
三叉路口人心异，百尺楼头客眼寒。
黠鬼老狐足妖怪，架中閒摘旧书看。
李翱见药山图赞
释心月（宋代）

千株松下谒癯仙，冷淡烟霞别是天。
授与刀圭元不识，却来携手水云边。
送刘评事少脩调望江令
欧大任（明代）

雪花燕甸马鞯寒，又送鸣珂出禁銮。三礼甲科郎选重，大雷渔长主恩宽。

且因粳稻移家去，岂谓风尘作吏难。闻是尚方曾赐舄，飞凫还望到长安。
秋夜宿陈元孝独漉堂读其先大司马遗集感赋
梁佩兰（清代）

至今亡国泪，洒作粤江流。黑夜时闻哭，悲风不待秋。

海填精卫恨，天坠杞人忧。一片厓山月，空来照白头。
盘斋
严嘉宾（宋代）

孔明天下士，当年卧南阳。
一室傥已足，未害志四方。
盘斋诚有余，辗转意味长。
攒书以为娱，殖兰以为芳。
四友置左右，圣贤味中央。
要为陋巷回，抑作干禄张。
何当膏吾车，相从以徜徉。
满江红
吴潜（宋代）

伐而去之，赋□

斫却凡柯，放岩桂、出些头地。从此去，引风披露，畅条昌蕊。待得清香千万斛，且饶老子为知己。趁今宵、新月驾空来，浮觞里。

刘安笑，淹留耳。吴猛约，何时是。想故山深处，翠垂金缀。须信人生归去好，他乡未必江山美。问钗头、十二意如何，非吾事。
霜天晓角·秋凉佳月
吴潜（宋代）

秋凉佳月。扫尽轻衫热。便欲乘风归去，冰玉界、琼林阙。不须持风铁。孤吟风措别。且唱东坡水调，清露下、满襟雪。
宿洪光寺
汪文柏（清代）

携琴来绝壑，脱网又披缁。已悦听钟宿，翻怜待漏时。

露晞花气集，山峻旭光迟。搔首临清涧，松阴染鬓丝。
游庐山作
范仲淹（宋代）

五老闲游倚舳舻，碧梯岚径好程途。云开瀑影千门挂，雨过松黄十里铺。

客爱往来何所得，僧言荣辱此间无。从今愈识逍遥旨，一听升沉造化炉。
早春寄女
张蘩（清代）

梅向南枝发，堪思寄陇头。春风吹绣帙，晓日荡帘钩。

惜别犹馀泪，谈禅未解愁。何时一尊酒，剪烛话西楼。
自湘乡趋邵阳以避谤不敢取道衡岳有感五首 其五
李纲（宋代）

退之昔谪恶溪滨，精意能开衡岳云。我匪天穷坐人阨，试从山外望氛氲。
天宝宫词十二首寓感（《草堂雅集》题云“唐
顾德辉（元代）

莲花池衅暑风凉，玉竹回文宝箪光。
贪倚画屏调翡翠，误开金锁放鸳鸯。
轻绡披雾夸新浴，堕髻欹云衒晚妆。
笑语女牛私语处，长生殿下月中央。¤
逍遥咏
宋太宗（宋代）

灵草灵砂起自然，却将非外乱烹煎。
黄牙成土堪名药，秋石为胎本是铅。
乐道逢来忻且喜，周知体认更完全。
阳施阴授宜消息，不识时人在眼前。
和知宗喜雨
阳枋（宋代）

江海人推百谷王，可无膏泽惠炎方。
五龙行水苏将槁，万顷秧田喜浸昌。
不用饮冰被祛内，急须沽酒做新凉。
却愁好雨催诗句，愧乏良材取次装。
睹丞相曾公为桂帅时经过留题
黄朝散（宋代）

龙岩重到腊残天，欲访丹成行满仙。
因睹曾公题刻妙，气腾忠谊拂云烟。
题赵仲穆临黄筌秋山图
杨维桢（元代）

成都画师称要叔，不独锦鸡兼写竹。李升笔法最称神，万里云山出西蜀。

重峦叠嶂金碧堆，丹崖枫树如花开。银河著地可望不可到，上有仙家十二之琼台。

峨眉玉垒天边落，万雉金城连剑阁。雪山西蜀为武担，石镜清辉缠井络。

江边里牯似沈犀，水怪不敢湍金堤。支机石在严真观，浣花水落少陵溪。

蜀王宫殿牛羊下，鼓吹却入鸡豚社。雪飞水磨旧敲茶，春酿郫筒荷熟鲞。

草田麦垄烟光薄，交鹿呦呦雉角角。何处山僧赤脚归？空林野水日欲落。

吴兴小赵精天机，出入内府阅秘奇。亲摹此本第一幅，闭户三月忘朝饥。

老夫平生有山癖，草玄亭前双眼碧。江上何处未归来，黄鹤高楼吹铁笛。
偈
释通理（宋代）

峰头驾铁船，三更日轮杲。
心闲不自明，落叶知谁扫？
等闲摘个郑州梨，放手元是青州枣。
湖上赠夏卤均
徐倬（明代）

青丝一骑出长安，明圣湖头把钓竿。花柳坐催名士老，湖山约钓酒人看。

好凭酬唱东西屋，莫妒声名大小冠。昨夜新诗欺《白雪》，雪儿歌罢不胜寒。
赠友人其三
李白（唐代）

慢世薄功业。
非无胸中画。
谑浪万古贤。
以为儿童剧。
立产如广费。
匡君怀长策。
但苦山北寒。
谁知道南宅。
岁酒上逐风。
霜鬓两边白。
蜀主思孔明。
晋家望安石。
时人列五鼎。
谈笑期一掷。
虎伏被胡尘。
渔歌游海滨。
弊裘耻妻嫂。
长剑托交亲。
夫子秉家义。
群公难与邻。
莫持西江水。
空许东溟臣。
他日青云去。
黄金报主人。
送杨学士益州路转运
余靖（宋代）

芝函新命直仙蓬，又见岷山叱驭忠。
玉佩晓班辞日下，水牛秋粟转褒中。
花时井邑蚕丛富，徼外人家栈道通。
奇技刺文频诏约，此行应更变民风。
陈伯将作北山梓公岳居图余题其上
张翥（元代）

高僧业何许，云梦泽南洲。楼阁诸天上，江湖万里流。

禅心无住著，世事若浮休。寂寞京尘里，披图时卧游。
细雨
刘敞（宋代）

细雨春城暗，空郊草色微。峡云朝复暮，沙燕语还飞。

柳带柔堪结，梅香冷渐稀。旅游时畏失，数醉得忘归。
出郊
赵汝绩（宋代）

难得晴如许，春游第一番。
鸟啼花底树，云裹面前山。
马跃平沙地，帆投落日村。
戏呼渔子问，吾与汝谁闲。
淮阴书怀寄王宗成
李白（唐代）

沙墩至梁苑，二十五长亭。大舶夹双橹，中流鹅鹳鸣。

云天扫空碧，川岳涵馀清。飞凫从西来，适与佳兴并。

眷言王乔舄，婉娈故人情。复此亲懿会，而增交道荣。

沿洄且不定，飘忽怅徂征。暝投淮阴宿，欣得漂母迎。

斗酒烹黄鸡，一餐感素诚。予为楚壮士，不是鲁诸生。

有德必报之，千金耻为轻。缅书羁孤意，远寄棹歌声。
句
鲁某（宋代）

锦步斜开四十里。
挽封州太守赵次公二首 其二
杨万里（宋代）

雁峰三径古，融水贰车新。自此相从后，还成永别晨。

只今耆旧传，谁是老成人。剩欲书遗德，心悲语不真。
天津八景 其三 安西烟树
李东阳（明代）

安西门外碧参差，绿树层烟晓更宜。缥缈不知天尽处，霏微疑更雨来时。

林间暝色闻钟杳，野外寒光见日迟。睡起钩帘看午霁，一川花鸟正离离。
山阳韦中丞罢郡因献
赵嘏（唐代）

笙歌只是旧笙歌，肠断风流奈别何。照物二年春色在，

感恩千室泪痕多。尽将魂梦随西去，犹望旌旗暂一过。

今日尊前无限思，万重云月隔烟波。
重阳小酌朝爽台看旗峰登高人放风筝作
邓云霄（明代）

霜落南天海气清，台侵象外与云平。翠笼烟岫看人小，响戛风筝杂雁声。

懒向高山扶蜡屐，遥怜下界似棋枰。秋香未厌东篱晚，只有黄花不世情。
即事
陆游（宋代）

遯居无外事，白日不胜长。
诗为穷差进，琴虽老未忘。
映窗精试墨，闭合苦留香。
年少无相诮，功名事更狂。
同李长蘅寻闻子将龙井山斋二首
谭元春（明代）

枫色红难已，黄从翠处分。
偶然乱叶下，风雨似同闻。
谷鸟临寒路，篱花开远云。
逢幽无一语，心眼自氤氲。¤
闰元宵作
范景文（明代）

闰来犹自唤元宵，灯事重重意亦骄。影粲星华梅尽绽，烟清火树雪全消。

传柑盏更温前月，踏柳游还忆昨朝。天似多情人并韵，春深恰好试轻绡。
王昭君辞 其三
王弘诲（明代）

纵杀毛延可奈何，无缘对面几磋砣。古来红粉翻嗟怨，算来不赂画工多。
得南闱捷音
郑燮（清代）

忽漫泥金入破篱，举家欢喜又增悲。
一枝桂影功名小，十载征途发达迟。
何处宁亲唯哭墓，无人对镜懒窥帷。
他年纵有毛公檄，捧入华堂却慰谁？
五更枕上
丁竹岩（宋代）

一着非时一局非，出房愁到晓钟时。
楠榴枕上平生事，听雨听风听子规。
邵旸叔用寒字韵作诗见贻复次韵答之
李弥逊（宋代）

世德兰金久未寒，交怀倾盖有如山。
天衢尚敛抟风翼，泽国难留隐雾斑。
夜棹月溪成莫逆，春舆莲社访无还。
逢场戏事多应暇，诗酒频过陋巷颜。
次判院丈昼寒亭韵有怀平父
朱熹（宋代）

把酒怀人处，幽寻记往时。新亭劳指顾，胜践阙追随。

为报层檐出，莫忧浮柱攲。惟应旧飞雪，想象合心知。
白云山
皇甫汸（明代）

青山行处尽，始觉白云深。锡化无僧在，钟鸣有客寻。

花溪遥隐壑，萝径曲通林。坐得浮生理，悠然忘我心。
十一月四日风雨大作二首
陆游（宋代）

风卷江湖雨暗村，四山声作海涛翻。
溪柴火软蛮毡暖，我与狸奴不出门。

僵卧孤村不自哀，尚思为国戍轮台。
夜阑卧听风吹雨，铁马冰河入梦来。
小苑春望宫池柳色
沈回（唐代）

今来游上苑，春染柳条轻。濯濯方含色，依依若有情。

分行临曲沼，先发媚重城。拂水枝偏弱，摇风丝已生。

变黄随淑景，吐翠逐新晴。伫立徒延首，裴回欲寄诚。
大雪林维烈南发以诗留之
区大相（明代）

燕京春来十日雪，封瓦填池三尺深。街北小台压欲倒，城南古尺没难寻。

芦沟冻合桑乾水，碣石寒凝黍谷底。宅里惟便高士卧，街前空笑先生履。

南客此时正望家，四顾茫然生怨嗟。当门驴子缩如猬，未行先倒路复赊。

怜君怀归思转剧，尺阻雪深归不得。安得赤脚踏层冰，恨不随风生两翼。

苑西书楼连汉上，披帷对此多心赏。苑东酒楼高刺天，当垆小妇鸣管弦。

劝君不如且留读书饮酒过寒节，犹胜蹇驴出踏雪。

直待春江花鸟繁，看花听鸟还故园。
秋虫篇
张侃（宋代）

县楼漏鼓声逄逄，秋深夜永睡未浓。窗前秋色已可掬，枕畔秋未能暗通。

偶思向来所历事，记一忘十马牛风。醒然如寤或省起，四壁不耐吟秋蛩。

秋蛩赋命抑何小，声则甚大凄而雄。艰难七月陈王业，警戒再四由姬公。

如何秋蛩蒙好语，意谓有渐将成终。初非卒然来径去，有如疾风转孤蓬。

入我床下声更切，恐我佐邑务纤洪。情知官府印窠大，不信民间机杼空。

就中懒妇丝未理，狂讴野舞废女红。竞言秋蛩非促织，自是合欢人不识。

绿牙作笼金作栅，万钱争买成戏剧。抚枕三叹忽成诗，秋蛩秋蛩竟何为。

汝喙从此钳，汝声从此辞。不平之鸣汝何预，宵尔之织汝无衣。

自形自色虽天付，我欲睡矣汝且住。
次韵参寥杜孝锡
李之仪（宋代）

君不见深山穷谷千丈潭，悬崖绝壁倒挂松。雷霆雨电有时一洒遍八极，繁霜雪霁能邀夜月来高穹。

又不见江头龟手洴澼絖，裂地得侯终有逢。长安大雪几千尺，高卧不愧衣玲珑。

揖人而相若反掌，登天有路非难通。天之可上势或便，得相乃在须臾中。

朝冠貂蝉暮徽纆，曲肱何在三千钟。方东遽北安足究，岂异海舶随狂风。

舞雩而咏吾与点，坐中客满谁知融。屹屹杜夫子，灵芝翳深丛。

百年转盼皆腐朽，且将逸驾聊与同。我惭圭觚刺人眼，空向霜天望飞鸿。
五月十三日台北激于和议兵民交变偕家太仆遵旨内渡仓皇炮燹巨浪孤舟濒于危者屡矣虎口馀生诗以志痛 其二
林鹤年（清代）

半壁斜阳列屿空，大江王气黯艟艨。依来刘表原非策，哭到唐衢共效忠。

万里随槎虚奉使，千秋孤注误和戎。早闻马后书生谏，得失何心语塞翁。
宫词 其七十二
周彦质（宋代）

禁籞瑶津宝阁重，芳亭曲榭暗相通。汪洋太液澄清影，金碧丹青上下同。
寄朝宗二首
吴芾（宋代）

湖水春来拍岸平，山光幻出小蓬瀛。
幽深未许凡人到，只待君来共落成。
赋得西戎献白玉环
张惟俭（唐代）

当时无外守，方物四夷通。列土金河北，朝天玉塞东。

自将荆璞金，不与郑环同。正朔虽传汉，衣冠尚带戎。

幸承提佩宠，多愧琢磨功。绝域知文教，争趋上国风。
挽漳守郑都承子敬四首
王迈（宋代）

饕相当朝舞大权，故将旌节博金钱。
公尝勇去三千石，天与闲金十六年。
清苦膏粱余子笑，孤高云水一僧然。
如何赤屿丹霞地，夜半骑鲸上紫烟。
丘子服来访道间得古梅折以为赠刘叔通江文卿俱来各有佳句因各次韵为答三首 其一
朱熹（宋代）

老枝横出数花新，谁寄寒斋雪夜春。江路犹应有幽伴，祇愁难得赏心人。
山坡羊·北邙山怀古
张养浩（元代）

悲风成阵，荒烟埋恨，碑铭残缺应难认。知他是汉朝君，晋朝臣?
把风云庆会消磨尽，都做北邙山下尘。便是君，也唤不应；便是臣，也唤不应！
送许棠先辈之官泾县
郑谷（唐代）

白头新作尉，县在故山中。高第能卑宦，前贤尚此风。

芜湖春荡漾，梅雨昼溟濛。佐理人安后，篇章莫废功。
题水墨萱草水仙 其一
释居简（宋代）

草欲忘忧蔓更滋，望云长在蜀天西。萧萧风木添新恨，誊录精神答噬脐。
春来葺圃
姜特立（宋代）

园林索寞已飘梅，且喜东皇勒驾回。磨拭石台需客至，支撑花架待春来。
归朝欢·云表金茎珠璀璨
严仁（宋代）

云表金茎珠璀璨。当日投怀惊玉燕。文章议论压西廱，风流姓字翔东观。紫皇嗟见晚。祥麟五色留金殿。大江西，铜章墨绶，暂尔烦君绾。十二金钗扶玉盏。锦瑟摐摐随急管。兽炉烟动彩云高，秋声拍碎红牙板。趣君归翰苑。莱衣焕烂潘舆稳。任方瞳，从今看到，弱水波清浅。
宁德李大华死倭难
庞嵩（明代）

梓里人豪入史评，撄城遗烈太常旌。光华浮世谁无死，忠荩如公不浪生。

宁泮早占池尽赤，番山长羡月孤明。纷纶节概应千古，结草先传抗杜兵。
寿王尚书二首
项安世（宋代）

去年曾赋泰山高，祗识君侯一味豪。
稍稍近能窥雾豹，堂堂元不挂秋毫。
直将空洞容君辈，从使参军似马曹。
此世此途荆棘久，借公馀勇为除薅。
古赠别三首 其三
李龏（金朝）

孤寂久杜门，莓苔未尝扫。风吹别离颜，少日鬓已槁。

靡靡岁月逝，清霜散幽草。君去赠一言，岐路归直道。
颂古十八首
释师一（宋代）

玉麟带角离霄汉，金凤衔花下彩楼。
野老不嫌公子醉，相将携手御街游。
奉酬鲁望夏日四声四首。平去声
皮日休（唐代）

怡神时高吟，快意乍四顾。村深啼愁鹃，浪霁醒睡鹭。

书疲行终朝，罩困卧至暮。吁嗟当今交，暂贵便异路。
寄冯著
韦应物（唐代）

春雷起萌蛰，土壤日已疏。胡能遭盛明，才俊伏里闾。

偃仰遂真性，所求惟斗储。披衣出茅屋，盥漱临清渠。

吾道亦自适，退身保玄虚。幸无职事牵，且览案上书。

亲友各驰骛，谁当访敝庐。思君在何夕，明月照广除。
七夕
李彭（宋代）

儿时闻天孙，今夕聘河鼓。鸣机应暂停，飞鹊桥边渡。

藁砧倦服箱，舍策息怨语。常时别经年，雪涕作零雨。

念各非妙龄，无复啼着曙。痴儿去蹇拙，芳樽肴核具。

颇怜柳柳州，文字稍誇诩。昔在台省时，模画秘莫睹。

奈何吐愤辞，投荒犹未悟。性与是身俱，巧拙有常度。

何能谒以获，讵有期而去。悠悠区中缘，当今爱体素。
游罗浮合掌岩 其二
释今佛（明代）

仙山如画染烟岚，暂得登临结韦衫。古径寒香梅绽雪，飞空灵籁瀑穿岩。

一枝渺渺穷云窦，五色荧荧发石函。长路盘桓归已晚，满天霜月照松杉。
春从天上来 重登超然台
吴绮（清代）

雨过知春。把万壑千岩，尽满晴云。旧游重到，携取芳樽。

班荆共坐嶙峋。爱朝来风日，较往昔、益觉清芬。但开眸，有春山如髻，春水如鳞。

依然去年醉处，听碧管红弦，已换闲人。雪殢梅须，金舒柳带，江湖着意翻新。

问风流苏白，今何在、画里乾坤。酒微醺，振衣一啸，烟霭纷纷。
满江红·林外溪边
佚名（宋代）

林外溪边，深深见、一林寒雪。惟觉有、袭人襟袖，暗香不绝。天与风流标格在，肯同桃杏开时节。也须烦、玉手折将来，和明月。调鼎事，君休说。龙笛韵，空悲咽。将何助清赏，待传佳阕。君不见广平词赋丽，挥毫弄翰心如铁。便直饶、何逊在扬州，成虚设。
上清宫
范成大（宋代）

历井扪参兴未阑，丹梯通处更跻攀。
冥蒙蜀道一云气，破碎岷山千髻鬟。
但觉星辰垂地上，不知风雨满人间。
蜗牛两角犹如梦，更说纷纷触与蛮。
和杨乐道见寄
王安石（宋代）

宅带园林五亩余，萧条还似茂陵居。
杀青满架书新缮，生白当窗室久虚。
孤学自难窥奥密，重言犹得慰空疏。
相思每欲投诗社，只待春蒲叶又书。